Beweerde selfmoord by JHB-hospitaal | Maroela Media
"Verpleegsters het die pasiënt Dinsdagoggend omstreeks 05:30 laas gesien toe hy die badkamer besoek het," het dr. Raymond Billa, hoof uitvoerende beampte van die hospitaal, gesê. Hulle het 20 minute later besef hy het nog nie teruggekeer na sy bed toe nie. "Hulle het die badkamerdeur oopgemaak en gesien die venster is oop."
Die personeel van die hospitaal het na die pasiënt begin soek, en 'n skoonmaker het 'n liggaam op die grondvloer aangetref en dadelik die verpleegsters en sekuriteit in kennis gestel.
"Die man is Saterdag na die hospitaal se ongevalle-eenheid gebring nadat hy glo kruiemedisyne en 'n groot hoeveelheid alkohol by sy huis gedrink het," het Simon Zwane, woordvoerder van die departement van gesondheid in Gauteng, gesê.
Die man is vir organofosfaat-vergiftiging behandel.
Hy is Maandag na die hospitaal se intensiewesorg-eenheid oorgeplaas.
"Die departement sal 'n ondersoek las oor die beweerde selfmoord," het Hope Papo, LUR vir gesondheid, gesê. "Dit is 'n tragiese voorval en moet in besonderhede ondersoek word oor hoe dit gebeur het en hoe dit voorkom kon word."